แนวโน้มหุ้นรีบาวน์ตามภูมิภาค
นักวิเคราะห์ฯคาดตลาดหุ้นไทยเช้านี้รีบาวน์ตามตลาดภูมิภาคที่ส่วนใหญ่อยู่ในแดนบวกหลังยอดค้าปลีกสหรัฐฯดี-ประมูล 3จี หนุน
16 ต.ค. 2555

นักวิเคราะห์ฯคาดตลาดหุ้นไทยเช้านี้รีบาวน์ตามตลาดภูมิภาคที่ส่วนใหญ่อยู่ในแดนบวกหลังยอดค้าปลีกสหรัฐฯดี-ประมูล 3จี หนุน
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้คาดว่าจะรีบาวน์ขึ้นในทิศทางเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่จะอยู่ในแดนบวกประมาณ 0.2-0.4% ภายหลังจากที่ยอดค้าปลีกงวดเดือนก.ย.ของสหรัฐฯออกมาบวก 1.1% ดีกว่าที่คาดการณ์กันไว้ และผลกำไรของซิตี้ กรุ๊ป ก็ออกมาดีกว่คาดด้วย
นอกจากนี้ ตลาดบ้านเรายังได้ปัจจัยหนุนจากเรื่องการประมูล 3จี ที่สามารถเดินหน้าประมูลต่อได้ในวันนี้(16 ต.ค.)อย่างไรก็ดี คงจะต้องจับตาดูการแก้ไขปัญหาในยุโรปต่อไป ซึ่งผู้นำอียูจะมีการประชุมกันในวันที่ 18-19 ต.ค.นี้ และควรจับตาดูผลประกอบการของกลุ่มแบงก์ที่กำลังจะทยอยประกาศออกมาด้วย พร้อมให้แนวรับ 1,285 จุด แนวต้าน 1,298-1,302 จุด